Troels Lund Poulsen (V), 2009-11-12:
Tak til ordførerne for de mange meget konstruktive indlæg, som der har været i forbindelse med det her lovforslag.
Lovforslaget har jo sigte på tre områder, som er gennemgået meget fint af de respektive ordførere.
Jeg føler selvfølgelig anledning til at knytte bemærkninger til de ting, som det her lovforslag handler om, og det er jo bedre drikkevandssikkerhed, bedre sammenhæng med de kommende vandplaner og nemmere sagsbehandling i forbindelse med dambrug.
Som en lang række ordførere har været inde på, har vi i Danmark generelt drikkevand af en meget høj kvalitet, men som vi desværre indimellem oplever, har der været nogle triste sager.
Her fra talerstolen har nogle af dem været nævnt, bl.a. Køgesagen, og senest har der ikke mindst også været sagen fra Tune.
Når der er udfordringer i forbindelse med drikkevandet, har det jo store omkostninger, ikke mindst for de mennesker, som ikke kan drikke deres vand fra hanen, men selvfølgelig også for samfundet som helhed.
Derfor har vi også haft en arbejdsgruppe, som har bestået af folk fra Miljøministeriet, Ministeriet for Sundhed og Forebyggelse og fra brancheorganisationerne, som har anbefalet indførelse af kvalitets- og sikkerhedssystemer i forhold til at indføre ledelsessystemer på vandforsyninger som et af de tiltag, der kan reducere både forekomsten og længden af mikrobiologisk forurening.
Miljøministeriet har så også yderligere igangsat en undersøgelse, som skulle klarlægge muligheder og konsekvenser ved at indføre ledelsessystemer.
Det er en rapport, som er lige på trapperne, og som vil blive sendt til Folketinget i løbet af kort tid.
Men med vedtagelse af dette lovforslag, som det ser ud til at der er bred opbakning til, indføres der hjemmel til at kunne indføre de her ledelsessystemer.
Jeg vil allerede gerne nu her fra Folketingets talerstol tilkendegive, at jeg er indstillet på at drøfte indførelse af ledelsessystemer på vandforsyninger med alle partier, før en beslutning om udmøntning af hjemmelen skal tages.
Det er også en åben invitation til Det Radikale Venstre, som jo ellers havde nogle meget stærke kommentarer til vandsektorloven.
Og jeg regner med, at vi her i januar 2010 kan starte de drøftelser om ledelsessystemer.
Så har en lang række ordførere også været inde på de rettigheder, der kommer til at skulle gælde for vandindvindingstilladelser.
Det har de jo, fordi de er usikre på, hvad de kommende vandplaner og deres indsatsprogrammer kommer til at betyde for den enkelte kommune.
Og det er her, vi så med lovforslaget skaber bedre sammenhæng med vandplanerne, ved at den overordnede planlægning udskyder krav til fornyelse af de vandindvindingstilladelser, der ellers ville udløbe i 2010.
Det vil jo selvfølgelig give kommunerne en mulighed for og bedre forudsætninger for at prioritere grundvandsressourcerne og behandle ansøgningerne om nye vandindvindingstilladelser.
Til sidst har vi jo så også den del, der handler om dambrug.
Der er det vigtigt for mig at sige, at både dambrugserhvervet, KL, Danmarks Naturfredningsforening og Danmarks Sportsfiskerforbund alle sammen har efterlyst en strømlining og en effektivisering af sagsbehandlingen i forbindelse med dambrug, med henvisning til at lovgivningen i dag er meget kompleks.
Og det tror jeg er noget man hurtigt må konstatere er rigtigt.
Derfor vil vi nu også med det her lovforslag indføre en mulighed for at lave en samtidig sagsbehandling af alle elementer i en dambrugssag.
Sideløbende med lovforslaget er det planen at indføre et elektronisk ansøgningssystem, som kan understøtte kommunerne i behandlingen af dambrugssager.
Udvalget forventes at kunne fremlægge en rapport i 2010.
Opsummerende vil jeg sige, at jeg glæder mig til udvalgsarbejdet og takker for de mange kommentarer, der har været her under førstebehandlingen.